โบรกฯมองแนวต้านสัปดาห์นี้ที่ 1,518 จุด เชียร์ซื้อ 8 หุ้นพื้นฐานดีปันผลสูง
บล.เอเชีย เวลท์ ชี้หนี้สินของกรีซและการที่สหรัฐฯ จะปรับอัตราดอกเบี้ยเร็วกว่าที่คาดเดิม ยังกดดันตลาดหุ้นโลก จับตาผลการประชุม กนง. วันที่ 10 มิ.ย. นี้ ทางเทคนิคมองแนวรับสัปดาห์นี้ 1,486 จุด และแนวต้านที่ 1,518 จุด พร้อมแนะนำลงทุน MC ราคาเป้าหมาย ที่ 23.60 บาท และทยอยรับหุ้นปัจจัยพื้นฐานดี ADVANC, INTUCH , และ BTS หรือ Turnaroundเช่น PTTGC, PTT, และ WORK
8 มิ.ย. 2558

นายวรุตม์ ศิวะศริยานนท์ กรรมการผู้จัดการ สายงานวิจัย บริษัทหลักทรัพย์ เอเชีย เวลท์ เปิดเผยว่า Trading Idea ของ บล.เอเชีย เวลท์ แนะนำลงทุนในหุ้น ของ บริษัท แม็คกรุ๊ป จำกัด (มหาชน) หรือ MC
โดยประเมินว่า MC จะมีอัตราการขยายตัวของกำไรที่ระดับ 15-18% และมี Dividend yield ที่ระดับ 4.6-4.9% ส่วน P/E อยู่ที่ระดับ 15 เท่า และ ในแง่ Valuation ของ MC ราคาหุ้นยังต่ำกว่าปัจจัยพื้นฐาน ในเชิงเทคนิค เกิดสัญญาณซื้อรายวัน และรายสัปดาห์ที่แข่งแกร่ง และเริ่มเห็นสัญญาซื้อรายเดือน จึงแนะนำซื้อ MC โดยเราให้ราคาเป้าหมาย ที่ 23.60 บาท
ด้านภาวะตลาดหุ้นสัปดาห์นี้ ยังคงเป็นปัจจัยหนี้สินของกรีซ ซึ่งกรีซยังคงไม่ชำระหนี้กองทุนการเงินระหว่างประเทศ (IMF) จำนวน 300 ล้านยูโร ที่ครบกำหนดชำระเมื่อสัปดาห์ที่แล้ว โดยจะไปชำระรวมทีเดียวจำนวน 1.6 พันล้านยูโร สิ้นเดือนนี้ ขณะเดียวกันกรีซยังคงไม่สามารถบรรลุข้อตกลงกับเจ้าหนี้ได้ และน่าจะตกลงกันยาก
เนื่องจากนายกรัฐมนตรีกรีซ คนปัจจุบัน ได้รับเลือกตั้ง เนื่องจากมีนโยบายหลักว่าจะไม่ยอมรับเงื่อนไขของเจ้าหนี้ ที่ให้กรีซขายรัฐวิสาหกิจ, ลดค่าจ้างแรงงานขั้นต่ำ และตัดทอนบำเหน็จบำนาญข้าราชการ ทำให้มีความเป็นไปได้ว่า กรีซจะต้องจัดให้มีการเลือกตั้งฉุกเฉิน ขึ้นมาในระยะเวลาไม่นานนี้ เพื่อดูว่าประชาชนกรีซจะยังคงสนับสนุนรัฐบาลปัจจุบันที่ไม่ยอมรับเงื่อนไขเจ้าหนี้ให้อยู่ต่อไปหรือไม่ ดังนั้น ปัจจัยเรื่องกรีซ จะยังคงกดดันตลาดหุ้นทั่วโลกตราบเท่าที่ยังไม่มีข้อยุติ ขณะที่ การที่สหรัฐฯ จะปรับอัตราดอกเบี้ยเร็วกว่าที่คาดเดิม ยังกดดันตลาดหุ้นโลกอยู่เช่นกัน
ด้านปัจจัยในประเทศ วันที่ 10 มิถุนายน นี้ จะมีการประชุมคณะกรรมการนโยบายการเงิน (กนง.) ซึ่งปัจจุบันธนาคารแห่งประเทศไทย (ธปท.) ให้น้ำหนักกับตัวเลขการส่งออกค่อนข้างมาก ซึ่งการประชุมครั้งที่ผ่านมา กนง. ได้ปรับลดอัตราดอกเบี้ยนโยบายไปแล้ว ทั้งนี้ มุมมองว่า กนง. จะปรับลดดอกเบี้ยอีกหรือไม่ ยังไม่ชัดเจนนัก
แต่หากมองจากค่าเงินบาทที่อ่อนค่าอยู่ ซึ่งยังคงเป็นไปตามความต้องการของ กนง. ซึ่งหาก กนง. คงอัตราดอกเบี้ยก็จะไม่ได้กระทบต่อตลาด แต่หาก กนง. มีการปรับลดอัตราดอกเบี้ยในครั้งนี้อีก ก็น่าจะเป็นปัจจัยบวกต่อเศรษฐกิจโดยเฉพาะภาคการส่งออก ซึ่งจะส่งผลดีต่อหุ้นในกลุ่มอิเลคทรอนิค และกลุ่มสินค้าเกษตร แต่เม็ดเงินลงทุนในหลักทรัพย์จากต่างประเทศจะไหลเข้าน้อยลงเนื่องจากอาจจะขาดทุนอัตราแลกเปลี่ยนได้ ซึ่ง SET Index อาจจะโดนกระทบจากการที่ต่างชาติไม่เข้าซื้อเพิ่ม และการขายออกของต่างชาติ แต่นักลงทุนในประเทศจะเข้ามาลงทุนมากขึ้น เนื่องจากSentiment ของตลาดดี ทำให้โดยรวมมองว่า ตลาดหุ้นสัปดาห์นี้ น่าจะเคลื่อนไหวในกรอบแคบ ๆ ไม่ไปไหน
ด้านเทคนิค สัปดาห์นี้เรามองแนวรับสัปดาห์นี้ที่ 1,486 จุด และแนวต้านที่ 1,518 จุด สำหรับคำแนะนำการลงทุน หากมอง Flow การลงทุนของตลาดโลก ที่มีการเทขายพันธบัตร ออกมาเยอะและกองทุนทั้งหลายในโลกหันเข้ามาซื้อหุ้น แสดงให้เห็นว่า ทั่วโลกมองว่าเศรษฐกิจโลกเริ่มต้นที่จะฟื้นตัว และตลาดหุ้นน่าจะอยู่ในขาขึ้น แต่ยังถูกกดดันจากปัจจัยเรื่องกรีซและการที่สหรัฐฯจะขึ้นดอกเบี้ยปีนี้อยู่ ดังนั้น
คำแนะนำ การลงทุนในช่วงนี้ คือให้ทยอยเก็บหุ้นปัจจัยพื้นฐานดีที่มี Valuation ถูก โดยเน้นหุ้นที่มี Dividend yield สูง เพื่อให้มีเงินปันผลมาชดเชยในช่วงที่หุ้นยังอ่อนแออยู่ และยังมีหุ้นดีอยู่ในมือ โดยทยอยรับ ไม่ไล่ราคา เช่น ADVANC, INTUCH , และ BTS รวมทั้งหุ้นที่ธุรกิจมีการฟื้นตัวอย่างชัดเจน หรือ Turnaround เช่น PTTGC, PTT, และ WORK